
Slovenské pódium na relykrose: 
SuperCars ovládli Beckertovci a Gajdoš
Orechová Potôň, 18. október 2026 – Slovenskí jazdci obsadili všetky tri miesta na pódiu najsilnejšej kategórie SuperCars počas relykrosového víkendu na SLOVAKIA RINGU. Zvíťazil Norbert Beckert pred bratom Brunom a Mariánom Gajdošom. Domáci pretekári sa presadili v konkurencii 145 jazdcov zo štyroch krajín, ktorí sa predstavili v programe medzinárodného podujatia a piatkového Rallycross Cupu.
Jesenný OMV MAXXMOTION FIA CEZ RALLYCROSS priniesol do Orechovej Potône preteky majstrovstiev zóny strednej Európy FIA CEZ aj slovenského, českého a maďarského šampionátu. Na trati dlhej 1 400 metrov, ktorá kombinuje asfalt a šotolinu, sledovali diváci tesné súboje aj dramatické momenty. Vrcholom víkendu bolo finále SuperCars so slovenskou trojicou na čele.
V najsilnejšej kategórii, v ktorej štartujú špeciály s pohonom všetkých štyroch kolies a výkonom vyše 500 koní, sa predstavili štyria Slováci. Traja postúpili do finále a všetci svoju účasť premenili na pódiové umiestnenie. Norbert Beckert na Citroëne DS3 triumfoval pred Brunom Beckertom na rovnakom vozidle. Slovenský úspech zavŕšil tretím miestom Marián Gajdoš na Forde Fiesta.
Brunovo druhé miesto malo pritom dramatickú predohru. V prvom kole sobotnej úvodnej rozjazdy sa jeho Citroën DS3 v poslednej zákrute prevrátil na strechu. Jazdec vyviazol bez zranení a mechanikom sa podarilo vozidlo opraviť tak, aby mohol pokračovať v pretekoch. Víkend napokon zakončil po boku brata na stupňoch víťazov.
O ďalšie slovenské pódiové umiestnenie sa už v piatok postaral Vladimír Marko. V kategórii S1600+ Rallycross Cupu obsadil na Volkswagene Polo druhé miesto. Zvíťazil Jan Ratajský, takisto na Volkswagene Polo, tretí skončil Pavel Maryška na Škode Fabia MKIII.
Marko bojoval aj v nedeľnom finále triedy STC-2000, do ktorého štartoval z tretej pozície. Jeho šance na ďalší pódiový výsledok však zmarila nezavinená kolízia a napokon obsadil piate miesto. Víťazom kategórie sa stal Jakub Michal na Peugeote 206.
Posledným slovenským zástupcom relykrosového podujatia bol Miroslav Pospíchal, ktorý v triede STC+2000 obsadil na svojom Seate Leon RX konečné štvrté miesto.
Program sa začal piatkovými tréningmi, rozjazdami a finále Rallycross Cupu. Sobota patrila tréningom a prvým dvom sériám rozjázd majstrovských kategórií. Za slnečného počasia si jazdci pripravovali pozície na rozhodujúcu nedeľu, ktorá priniesla tretie rozjazdy, semifinále a finálové súboje pred zaplnenými tribúnami.
Motoristickú sezónu na SLOVAKIA RINGu uzavrie tradičná exhibičná rely KEKO AUTO SHOW, ktorá sa uskutoční 27. – 28. novembra 2026.
Viac informácií a kompletné výsledky nájdete na www.slovakiaring.sk.

***
Okruh SLOVAKIA RING / Areál SLOVAKIA RING
SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť. 
SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom off-road areáli a užiť si relax v hoteli. Súčasťou širšieho areálu je aj Malkia Park - útočisko pre exotické zvieratá. K novým atrakciám patrí tiež Vojenské múzeum. Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne CENTRUM BEZPEČNEJ JAZDY s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a Hoteli Ring***, ktorý ponúka komfortné ubytovanie. Poslednou akvizíciou v areáli je špičkové Slovenské motokárové centrum a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.
GENERÁLNYM REKLAMNÝM PARTNEROM OKRUHU JE OMV SLOVENSKO.

	Ing. Peter Pecze
Marketing Director, SLOVAKIA RING

